פירוש נוסף ערך זה עוסק באחד ממייסדי חברת מיקרוסופט. אם התכוונתם לכדורגלן אנגלי, ראו פול אלן (כדורגלן).

**פול גארדנר אלן** (באנגלית: **Paul Gardner Allen**;‏ 21 בינואר 1953 – 15 באוקטובר 2018) היה יזם ואיש עסקים אמריקאי, שייסד ביחד עם ביל גייטס את חברת מיקרוסופט. אלן הופיע ברשימות האנשים העשירים ביותר בעולם של פורבס.

אלן היה המייסד והיו"ר לשעבר של תאגיד וולקן, יו"ר חברת צ'רטר תקשורת, הבעלים של קבוצת ה-NFL סיאטל סיהוקס, של קבוצת ה-NBA פורטלנד טרייל בלייזרס, ומבעלי השליטה של קבוצת ה-MLS סיאטל סאונדרס.

ביוגרפיה
--------

פול אלן נולד בסיאטל שבמדינת וושינגטון בארצות הברית לקנת' ופיי אלן.

למד בבית הספר הפרטי לייקסייד בסיאטל, ושם פגש לראשונה את חברו ביל גייטס, אשר היה צעיר ממנו בשנתיים אך חלק איתו חיבה משותפת למחשבים. הם השתמשו במסוף טלטייפ של בית ספרם כדי לפתח את כישורי התכנות שלהם. לאחר שסיים את לימודיו בלייקסייד, התקבל ללימודים באוניברסיטת מדינת וושינגטון. לאחר שנתיים נשר מלימודיו והחל לעבוד כמתכנת בחברת האניוול שבבוסטון, אשר הציבה אותו שוב קרוב לחברו הוותיק גייטס, שלמד באוניברסיטת הרווארד הסמוכה. מאוחר יותר שכנע את גייטס לעזוב את לימודיו בהרווארד וביחד לייסד את חברת מיקרוסופט.

ב-2007 נבחר אלן על ידי הטיים מגזין האמריקאי, לאחד מ100 האנשים המשפיעים ביותר בעולם. הוא אף הוזמן להצטרף לאקדמיה האמריקאית לקולנוע.

עסקים נוספים
------------

אלן החזיק בבעלותו 12 קבוצות ספורט מקצועניות, ביניהן סיאטל סיהוקס מליגת הפוטבול האמריקאית ופורטלנד טרייל בלייזרס מליגת ה-NBA.

בבעלותו היו גם מספר יאכטות ובהן היאכטה החמישית בשוויה בעולם שעלותה כ-250 מיליון דולר. 

בנובמבר 2022, כ-ארבע שנים לאחר מותו, הוצע אוסף תמונות שלו למכירה פומבית בת יומיים והוא נמכר בסכום כולל של 1.6 מיליארד דולר עבור כ-150 תמונות. באוסף יצירות רבות של אומנים מוכרים מתוכם: פול גוגן, ואן גוך, פול סזאן, ז'ורז' סרה, גוסטב קלימט ועוד.

תרומה לחברה
-----------

אלן עסק בפעילות פילנתרופית בחייו, תרם יותר מ-2 מיליארד דולר לארגוני צדקה שונים, וכך גם רווחי אוסף התמונות שנמכר ייתרם לעמותות פילנתרופיות.

עבודתו במיקרוסופט
-----------------

 ערך מורחב – **מיקרוסופט**  

אלן הקים את מיקרוסופט (בהתחלה "מיקרו-סופט") באלבקרקי שבניו מקסיקו, ב-1975, יחד עם ביל גייטס. הם החלו למכור את מפרשי שפת ה-BASIC. ב-1980 הוביל את עסקת הקנייה של מערכת ההפעלה QDOS תמורת 50,000 דולר. בגלל הגבלת הזמן שקיבלו מ-IBM, הם הרגישו שאין להם מספיק זמן לפתח מערכת משלהם ללא בסיס, לכן קנו את QDOS ועיבדו אותה כדי להתאימה לצרכים של IBM, מיקרוסופט זכתה בחוזה לספק את התוכנה שתשמש כמערכת ההפעלה למחשב החדש של IBM ה-PC, אשר היה אבן פינה לצמיחת מיקרוסופט.

חיים אישיים
-----------

ב-1983 התפטר אלן ממיקרוסופט לאחר שאובחנה בגופו לימפומת הודג'קין, ולאחר חודשים אחדים של טיפולי רדיותרפיה והשתלת מח עצם הבריא פול מהמחלה.

בנובמבר 2000, התפטר אלן מתפקידו בחבר המנהלים של מיקרוסופט, אך התבקש להישאר כיועץ אסטרטגי בכיר להנהלת מיקרוסופט. הוא התרחק ממיקרוסופט אף יותר לאחר שמכר באותה עת כ-68 מיליון מניות, אך המשיך להחזיק ב-138 מיליון מניות.

אלן התגורר במרסר איילנד שבמדינת וושינגטון בארצות הברית, ונפטר ב-15 באוקטובר 2018 ממחלת הסרטן.

לפי רצונו של אלן המנוח, שעוד בחייו עסק בפעילויות פילנתרופיות רבות ותרם יותר מ-2 מיליארד דולר לארגוני צדקה שונים, הרווחים מהמכירה ייתרמו לעמותות פילנתרופיות.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **פול אלן** |

* אתר האינטרנט הרשמי של פול אלן
* פול אלן, ברשת החברתית אקס (טוויטר)
* פול אלן, באתר אנציקלופדיה בריטניקה (באנגלית)
* פול אלן, באתר "Find a Grave" (באנגלית)
* יוסי הטוני, ‏פול אלן, ממייסדי מיקרוסופט, תורם 100 מיליון דולר לחקר התאים, באתר "אנשים ומחשבים", 14 בדצמבר 2014
* מעושרים: פול אלן, האיש שהקים את מיקרוסופט עם ביל גייטס באתר וואלה!

הערות שוליים
------------

1. ↑  הפרופיל של אלן באתר פורבס (באנגלית)
2. ↑  בשנת 2007 היה האיש החמישי בעושרו בעולם על פי מגזין פורבס, עם שווי הון של 18 מיליארד דולר.
3. 1 2  אוסף האמנות של מייסד מייקרוסופט שבר שיאים, נמכר ב-1.6 מיליארד דולר, באתר ynet, 11 בנובמבר 2022
4. ↑  עומר כביר, פול אלן שייסד את מיקרוסופט יחד עם ביל גייטס, מת מסרטן בגיל 65, באתר כלכליסט, 16 באוקטובר 2018

| מיקרוסופט |
| --- |
| שירותי אונליין | Live (msn) ‏• Outlook.com ‏• בינג • OneDrive ‏• Microsoft Azure •‏ Office Online ‏• מיקרוסופט 365 • ‏Groove |
| חומרה | Surface ‏• Xbox Series X/S ‏• Xbox One ‏• Xbox 360 ‏• Xbox ‏• Kinect ‏• זון |
| מערכות הפעלה | Microsoft Windows •‏ Windows Phone ‏• Windows Server ‏• Windows CE ‏• Windows Mobile |
| פלטפורמות וסביבות פיתוח | ויז'ואל סטודיו‏ • Visual Studio Code •‏ Microsoft Silverlight |
| תוכנות מחשב | מיקרוסופט טיסה • אינטרנט אקספלורר • מיקרוסופט אדג' • סקייפ • Microsoft Mathematics ‏• Microsoft Security Essentials •‏ Microsoft Office ‏• Windows Defender ‏• SQL CE ‏• Microsoft Teams |
| תוכנות שרת | Microsoft SQL Server‏ • SharePoint‏ • Internet Information Services • שרת Exchange‏ • Microsoft Biztalk Server‏ • Active Directory |
| אנשי מפתח | ביל גייטס • פול אלן • סטיב באלמר • סאטיה נאדלה |
| טכנולוגיות | ‎.NET •‏ DirectX •‏ ‎.NET Core |
|  |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007371660705171
* GND: 124606830
* ISNI: 0000 0000 7867 5738
* LCCN: n2002106520
* MusicBrainz: 94250c74-dbb7-440a-bc90-5dc4e380be3a
* NDL: 001130560
* NKC: js20050620001
* NLK: KAC201111331
* NLP: a0000003755635
* SUDOC: 153448792
* VIAF: 18161513
* WorldCat: lccn-n2002106520

 |